CELEX: 32014R0502
Language: lt
Date: 2014-03-11 00:00:00
Title: 2014 m. kovo 11 d. Komisijos deleguotasis reglamentas (ES) Nr. 502/2014, kuriuo Tarybos reglamentas (EB) Nr. 73/2009 ir Europos Parlamento ir Tarybos reglamentas (ES) Nr. 1307/2013 papildomi nuostatomis dėl taisyklių, pagal kurias apskaičiuojama, kiek valstybės narės sumažina išmokas ūkininkams dėl 2014 m. išmokų linijinio sumažinimo ir finansinės drausmės 2014 kalendoriniais metais

16.5.2014   
            
            
               LT
            
            
               Europos Sąjungos oficialusis leidinys
            
            
               L 145/20
            
         KOMISIJOS DELEGUOTASIS REGLAMENTAS (ES) Nr. 502/2014
   2014 m. kovo 11 d.
   kuriuo Tarybos reglamentas (EB) Nr. 73/2009 ir Europos Parlamento ir Tarybos reglamentas (ES) Nr. 1307/2013 papildomi nuostatomis dėl taisyklių, pagal kurias apskaičiuojama, kiek valstybės narės sumažina išmokas ūkininkams dėl 2014 m. išmokų linijinio sumažinimo ir finansinės drausmės 2014 kalendoriniais metais
   EUROPOS KOMISIJA,
   atsižvelgdama į Sutartį dėl Europos Sąjungos veikimo,
   atsižvelgdama į 2009 m. sausio 19 d. Tarybos reglamentą (EB) Nr. 73/2009, nustatantį bendrąsias tiesioginės paramos schemų ūkininkams pagal bendrą žemės ūkio politiką taisykles ir nustatantį tam tikras paramos schemas ūkininkams, iš dalies keičiantį reglamentus (EB) Nr. 1290/2005, (EB) Nr. 247/2006, (EB) Nr. 378/2007 ir panaikinantį Reglamentą (EB) Nr. 1782/2003 (1), ypač į jo 140a straipsnį,
   atsižvelgdama į 2013 m. gruodžio 17 d. Europos Parlamento ir Tarybos reglamentą (ES) Nr. 1307/2013, kuriuo nustatomos pagal bendros žemės ūkio politikos paramos sistemas ūkininkams skiriamų tiesioginių išmokų taisyklės ir panaikinami Tarybos reglamentas (EB) Nr. 637/2008 ir Tarybos reglamentas (EB) Nr. 73/2009 (2), ypač į jo 8 straipsnio 3 dalį,
   kadangi:
   
               (1)
            
            
               Reglamento (EB) Nr. 73/2009, iš dalies pakeisto Europos Parlamento ir Tarybos reglamento (ES) Nr. 1310/2013 (3) 6 straipsnio 2 punktu, 40 straipsnio 3 dalyje numatytas 2014 m. linijinis tiesioginių išmokų sumažinimas. Reglamento (ES) Nr. 1307/2013 8 straipsnyje numatytas tiesioginių išmokų koregavimas dėl finansinės drausmės. Reikėtų priimti nuostatas, kuriomis būtų užtikrintas optimalus šių sumažinimų taikymas 2014 metais;
            
         
               (2)
            
            
               siekiant užtikrinti skaidrumą ir nuspėjamumą, apskaičiuojant ūkininkams mokėtiną 2014 m. išmokų sumą, abiejų sumažinimų dydį tikslinga nustatyti pagal tą patį metodą, kaip ir apskaičiuojant linijinį tiesioginių išmokų sumažinimą pagal Reglamento (EB) Nr. 73/2009 8 straipsnio 1 dalį ir sumažinimą dėl finansinės drausmės pagal to reglamento 11 straipsnį, kaip numatyta Komisijos reglamento (EB) Nr. 1122/2009 (4) 79 straipsnio 1 dalyje, ir pagal Komisijos deleguotąjį reglamentą (ES) Nr. 635/2013 (5);
            
         
               (3)
            
            
               Reglamento (EB) Nr. 73/2009, iš dalies pakeisto Reglamento (ES) Nr. 1310/2013 6 straipsnio 1 punktu, 29 straipsnio 5 dalyje numatyta, kad valstybės narės nuo 2014 m. spalio 16 d. gali skirti ūkininkams išankstines išmokas pagal 2014 m. pateiktas paraiškas. Siekiant nuoseklumo su taisyklėmis, kurios buvo taikomos 2013 m. pagal Komisijos įgyvendinimo reglamentą (ES) Nr. 946/2013 (6) ir kuriomis nustatoma, kad išankstinės išmokos gali būti mokamos neatsižvelgiant į koregavimą dėl finansinės drausmės pagal Reglamento (EB) Nr. 73/2009 11 straipsnį, reikėtų numatyti, kad ir 2014 m. išankstinės išmokos galėtų būti skiriamos neatsižvelgiant į sumažinimus dėl finansinės drausmės, numatytus Reglamento (ES) Nr. 1306/2013 (7) 26 straipsnyje ir Reglamento (ES) Nr. 1307/2013 8 straipsnyje. Mokant galutines išmokas nuo 2014 m. gruodžio 1 d. turėtų būti atsižvelgiama į tuo metu dėl finansinės drausmės taikytiną koregavimo koeficientą;
            
         
               (4)
            
            
               kadangi šis reglamentas taikomas 2014 m. paramos paraiškoms, jis turėtų įsigalioti kitą dieną po jo paskelbimo,
            
         PRIĖMĖ ŠĮ REGLAMENTĄ:
   1 straipsnis
   Reglamento (EB) Nr. 73/2009 I priede išvardytų skirtingų paramos schemų išmokų, į kurias turi teisę kiekvienas ūkininkas, suma, pritaikius Reglamento (EB) Nr. 1122/2009 78 straipsnį, sumažinama dėl 2014 m. linijinio tiesioginių išmokų sumažinimo, kaip numatyta Reglamento (EB) Nr. 73/2009 40 straipsnio 3 dalyje, ir dėl finansinės drausmės 2014 kalendoriniais metais, kaip numatyta Reglamento (ES) Nr. 1307/2013 8 straipsnyje.
   Ši suma sumažinama prieš ją sumažinant pagal Reglamento (EB) Nr. 1122/2009 79 straipsnio 2 dalį.
   2 straipsnis
   Reglamento (EB) Nr. 73/2009 29 straipsnio 5 dalyje nurodytos išankstinės išmokos gali būti mokamos neatsižvelgiant į sumažinimus dėl finansinės drausmės, numatytus Reglamento (ES) Nr. 1306/2013 26 straipsnyje ir Reglamento (ES) Nr. 1307/2013 8 straipsnyje. Pagalbos gavėjams išmokant galutines išmokas nuo 2014 m. gruodžio 1 d. atsižvelgiama į tuo metu bendrai 2014 kalendorinių metų tiesioginių išmokų sumai dėl finansinės drausmės taikytiną koregavimo koeficientą.
   3 straipsnis
   Šis reglamentas įsigalioja kitą dieną po jo paskelbimo Europos Sąjungos oficialiajame leidinyje.
   Jis taikomas 2014 m. pagalbos paraiškoms.
   
      Šis reglamentas privalomas visas ir tiesiogiai taikomas visose valstybėse narėse.
      Priimta Briuselyje 2014 m. kovo 11 d.
      
         
            Komisijos vardu
         
         
            Pirmininkas
         
         José Manuel BARROSO
      
   
   
      (1)  OL L 30, 2009 1 31, p. 16.
   
      (2)  OL L 347, 2013 12 20, p. 608.
   
      (3)  2013 m. gruodžio 17 d. Europos Parlamento ir Tarybos reglamentas (ES) Nr. 1310/2013, kuriuo nustatomos tam tikros pereinamojo laikotarpio nuostatos dėl paramos kaimo plėtrai iš Europos žemės ūkio fondo kaimo plėtrai (EŽŪFKP), kuriuo iš dalies keičiamos Europos Parlamento ir Tarybos reglamento (ES) Nr. 1305/2013 nuostatos dėl išteklių ir jų skirstymo 2014 m. ir kuriuo iš dalies keičiamos Tarybos reglamento (EB) Nr. 73/2009 ir Europos Parlamento ir Tarybos reglamentų (ES) Nr. 1307/2013, (ES) Nr. 1306/2013 ir (ES) Nr. 1308/2013 nuostatos dėl jų taikymo 2014 m. (OL L 347, 2013 12 20, p. 865).
   
      (4)  2009 m. lapkričio 30 d. Komisijos reglamentas (EB) Nr. 1122/2009, kuriuo nustatomos išsamios Tarybos reglamento (EB) Nr. 73/2009 įgyvendinimo taisyklės, susijusios su kompleksiniu paramos susiejimu, moduliavimu ir integruota administravimo ir kontrolės sistema pagal tame reglamente numatytas ūkininkams skirtas tiesioginės paramos schemas, ir Tarybos reglamento (EB) Nr. 1234/2007 įgyvendinimo taisyklės, susijusios su kompleksiniu paramos susiejimu pagal vyno sektoriui numatytą paramos schemą (OL L 316, 2009 12 2, p. 65).
   
      (5)  2013 m. balandžio 25 d. Komisijos deleguotasis reglamentas (ES) Nr. 635/2013, kuriuo Tarybos reglamentas (EB) Nr. 73/2009 papildomas nuostatomis dėl taisyklių, pagal kurias apskaičiuojama, kiek valstybės narės sumažina išmokas ūkininkams dėl 2013 m. išmokų patikslinimo ir finansinės drausmės 2013 kalendoriniais metais (OL L 183, 2013 7 2, p. 1).
   
      (6)  2013 m. spalio 2 d. Komisijos įgyvendinimo reglamentas (ES) Nr. 946/2013 dėl Tarybos reglamento (EB) Nr. 73/2009, nustatančio bendrąsias tiesioginės paramos schemų ūkininkams pagal bendrą žemės ūkio politiką taisykles ir nustatančio tam tikras paramos schemas ūkininkams, I priede išvardytų tiesioginių išmokų išankstinio išmokėjimo nuo 2013 m. spalio 16 d. (OL L 261, 2013 10 3, p. 25).
   
      (7)  2013 m. gruodžio 17 d. Europos Parlamento ir Tarybos reglamentas (ES) Nr. 1306/2013 dėl bendros žemės ūkio politikos finansavimo, valdymo ir stebėsenos, kuriuo panaikinami Tarybos reglamentai (EEB) Nr. 352/78, (EB) Nr. 165/94, (EB) Nr. 2799/98, (EB) Nr. 814/2000, (EB) Nr. 1290/2005 ir (EB) Nr. 485/2008 (OL L 347, 2013 12 20, p. 549).